For første gang skal Skyss gjennomføre storkontroller på buss og bybane i Bergen.

– Det har blitt gjort en del i Oslo, og denne uken starter også vi. Det som skjer, er at det er ekstra mange vektere ute slik at man kan stoppe en buss eller bane og raskt få kontrollert alle passasjerene, sier Dreyer.

Kontrollen vil skje mens bussen eller bybanen står i ro på samme holdeplass.

Hun sier at en av svakhetene med ordinære kontroller er at folk som ikke har løst billett, rekker å gå av bussen eller bybanen dersom de ser kontrollørene.

– Dette vil ikke være mulig under disse storkontrollene.

– VIL IKKE TA FLEST MULIG

Kommunikasjonsrådgiveren presiserer at målet med kontrollene ikke er å ta flest mulig snikere.

– Hensikten er forebygging og at flest mulig betaler for seg. Det er også derfor vi går ut i avisen og varsler om dette på forhånd, sier hun.

MØRKETALL

Skyss regner med at cirka to prosent av passasjerene sniker på buss og bane i Bergen.

– Men vi vet at det er mørketall, og med disse kontrollene kan vi også få sjekket om avviksprosenten vår er korrekt, sier Dreyer.

Denne ukens storkontroller blir den første av flere, skal vi tro kommunikasjonsrådgiveren.

– Alle tidspunkt er aktuelle, og vi kommer til å gjennomføre flere av disse storkontrollene, sier Dreyer.

Dersom du blir tatt uten gyldig billett, er gebyret 750 kroner.